მოვარდისფრო საჩეჩელა

მოვარდისფრო საჩეჩელა () — სოკო ბუჩქისებრი, მარჯნის მსგავსი ფორმისაა და უხვად დატოტვილია. მისი ტოტები ირმის რქებს ჰგავს, ვერტიკალურადაა მიმართული და ბოლოებში ორად იყოფა. ზედაპირი გრძივად დანაოჭებულია, ხოლო ზომები 7-30 სმ სიმაღლესა და 6-15 სმ დიამეტრს აღწევს. მისი ფერი მოყვითალო-მოვარდისფრო ან მოვარდისფრო-მონაცრისფროა, ტოტების ბოლოები თავდაპირველად ყვითელია, თუმცა დროთა განმავლობაში მთლიანად მოყავისფრო ხდება. ფეხი 3-6 სმ სიგრძისა და 2.5-6 სმ სიგანისაა, მოთეთრო ფერის.

რბილობი მოთეთრო-მოვარდისფროა და მყიფე სტრუქტურა აქვს. გადატეხვისას მოწითალო შეფერილობას იღებს. მას გამოკვეთილი სუნი არ აქვს, თუმცა მწარე გემოთი ხასიათდება. დროთა განმავლობაში რბილობი ფხშვნადი და ცარცისებრი ხდება.

სოკოს სპორები ცილინდრული ფორმისაა, მკრთალი ხორკლიანი სტრუქტურით და მათი ზომები 8-14 x 3-6 მკმ-ია. ანაბეჭდის ფერი მოყვითალოა.

ეს სოკო ზაფხულსა და შემოდგომაზე იზრდება, ძირითადად, ფოთლოვან ტყეებში, იშვიათად კი წიწვოვნებშიც გვხვდება. განსაკუთრებით ხშირად გვხვდება წიფლნარში.

გავრცელებულია ევროპაში, აზიასა და ჩრდილოეთ ამერიკაში. მისი მოხმარება არ შეიძლება, რადგან შხამიანია და საჭმლის მომნელებელი სისტემის სერიოზულ მოშლას იწვევს.
 ლიტერატურა 
ჯორჯაძე ი., საქართველოს სოკოები, საველე გზამკვლევი, CENN-ის გამომცემლობა, თბ., 2024, გვ. 150-151, ISBN 978-9941-8-4547-5
კატეგორია:შხამიანი სოკოები
კატეგორია:აგარიკომიცეტები